NEW YORK. V aukčnom dome Christie's vydražili za 4,7 milióna dolárov (3,8 milióna eur) Nobelovu cenu, ktorú v roku 1962 získal jeden z objaviteľov DNA James Watson.
Informovala o tom agentúra Reuters.
Zlatá plaketa s podobizňou Alfreda Nobela bola prvou Nobelovou cenou žijúceho laureáta, ktorá sa ocitla v dražbe.
Výťažok z jej predaja aukčný dom pôvodne odhadoval na 2,5-3,5 milióna dolárov. Napokon ju o viac ako milión dolárov drahšie kúpil neznámy dražiteľ, ktorý sa do aukcie zapojil telefonicky.
Američan Watson a Briti Francis Crick (1916-2004) a Maurice Wilkins (rodák z Nového Zélandu, 1916-2004) získali Nobelovu cenu za medicínu v roku 1962 za objav dvojzávitnice DNA.